CELEX: 
Language: el
Date: 2021-12-09 00:00:00
Title: ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) /... ΤΗΣ ΕΠΙΤΡΟΠΗΣ σχετικά με τις λειτουργικές δυνατότητες της δημόσιας διεπαφής που συνδέεται με το σύστημα πληροφόρησης για την εσωτερική αγορά για την απόσπαση οδηγών στον τομέα των οδικών μεταφορών

ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 9.12.2021
            
            
               σχετικά με τις λειτουργικές δυνατότητες της δημόσιας διεπαφής που συνδέεται με το σύστημα πληροφόρησης για την εσωτερική αγορά για την απόσπαση οδηγών στον τομέα των οδικών μεταφορών
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία (ΕΕ) 2020/1057 του Ευρωπαϊκού Κοινοβουλίου και του Συμβουλίου, της 15ης Ιουλίου 2020, για τη θέσπιση ειδικών κανόνων σχετικά με την οδηγία 96/71/ΕΚ και την οδηγία 2014/67/ΕΕ για την απόσπαση οδηγών στον τομέα των οδικών μεταφορών και για την τροποποίηση της οδηγίας 2006/22/ΕΚ όσον αφορά τις απαιτήσεις επιβολής και του κανονισμού (ΕΕ) αριθ. 1024/2012
                  1
               , και ιδίως το άρθρο 1 παράγραφος 14,
            
            
               Εκτιμώντας τα ακόλουθα:
            
            
               (1)Σύμφωνα με το άρθρο 1 παράγραφος 11 της οδηγίας (ΕΕ) 2020/1057, μπορεί να ζητηθεί από τους μεταφορείς στον τομέα των οδικών μεταφορών να αποστείλουν στις αρμόδιες αρχές του κράτους μέλους, στο οποίο ένας οδηγός είναι αποσπασμένος ή έχει αποσπαστεί, δήλωση απόσπασης ή άλλα έγγραφα, χρησιμοποιώντας πολύγλωσσο τυποποιημένο έντυπο της δημόσιας διεπαφής που συνδέεται με το σύστημα πληροφόρησης για την εσωτερική αγορά (στο εξής: IMI), το οποίο θεσπίστηκε με το άρθρο 2 του κανονισμού (ΕΕ) αριθ. 1024/2012 του Ευρωπαϊκού Κοινοβουλίου και του Συμβουλίου
                  2
               . 
            
            
               (2)Η πρόσβαση στη δημόσια διεπαφή που συνδέεται με το ΙΜΙ θα πρέπει να γίνεται μέσω της δημιουργίας ασφαλούς λογαριασμού που θα παρέχει στους εξουσιοδοτημένους χρήστες τη δυνατότητα να διαχειρίζονται τις δηλώσεις απόσπασης, καθώς και αιτήματα εγγράφων που υποβάλλονται από τις αρμόδιες αρχές ενός κράτους μέλους. Οι εξουσιοδοτημένοι χρήστες θα πρέπει να είναι σε θέση να καταγράφουν τα στοιχεία του μεταφορέα, του διαχειριστή μεταφορών και των αποσπασμένων οδηγών. Εξουσιοδοτημένος χρήστης είναι το πρόσωπο που ενεργεί για λογαριασμό του μεταφορέα για τη διαχείριση των δηλώσεων απόσπασης και την απάντηση σε αιτήματα εγγράφων από το κράτος μέλος υποδοχής. 
            
            
               (3)Οι δηλώσεις απόσπασης θα πρέπει να υποβάλλονται στη δημόσια διεπαφή για διάστημα έξι μηνών κατ’ ανώτατο όριο. 
            
            
               (4)Για τη συμμόρφωση με το άρθρο 1 παράγραφος 12 της οδηγίας (ΕΕ) 2020/1057 και την επικαιροποίηση των δηλώσεων απόσπασης, θα πρέπει να είναι δυνατή η τροποποίηση των πληροφοριών που περιέχονται στη δήλωση απόσπασης. 
            
            
               (5)Θα πρέπει επίσης να είναι εύκολη η ανανέωση της δήλωσης, προκειμένου να αποφευχθεί ο υπερβολικός διοικητικός φόρτος για τους μεταφορείς.
            
            
               (6)Για να μπορούν οι μεταφορείς να συμμορφώνονται με την υποχρέωση που ορίζεται στο άρθρο 1 παράγραφος 11 στοιχείο β) σημείο i) της οδηγίας (ΕΕ) 2020/1057, η δημόσια διεπαφή που συνδέεται με το ΙΜΙ θα πρέπει να καθιστά τη δήλωση διαθέσιμη σε έντυπη και ηλεκτρονική μορφή.
            
            
               (7)Σε περίπτωση που ο μεταφορέας δεν υποβάλει έγγραφα σύμφωνα με το άρθρο 1 παράγραφος 11 στοιχείο γ), ο μεταφορέας θα πρέπει να είναι σε θέση να βλέπει στη δημόσια διεπαφή που συνδέεται με το ΙΜΙ πότε τα έγγραφα αυτά υποβάλλονται από το κράτος μέλος εγκατάστασης κατόπιν αιτήματος του κράτους μέλους υποδοχής στο ΙΜΙ για συνδρομή. 
            
            
               (8)Η δημόσια διεπαφή που συνδέεται με το ΙΜΙ θα πρέπει επίσης να επιτρέπει σε μία ή περισσότερες εθνικές αρχές να λαμβάνουν στο ΙΜΙ δηλώσεις απόσπασης, καθώς και τα έγγραφα που αποστέλλονται από τους μεταφορείς κατόπιν αιτήματος των εν λόγω εθνικών αρχών. 
            
            
               (9)Προκειμένου να διασφαλιστεί η αποτελεσματική επιβολή των ειδικών κανόνων για την απόσπαση οδηγών και να αποφευχθεί ο υπερβολικός διοικητικός φόρτος, είναι σημαντικό οι εθνικές αρμόδιες αρχές εντός του κράτους μέλους υποδοχής να συντονίζονται ώστε οι μεταφορείς να μην λαμβάνουν περιττά αιτήματα στη δημόσια διεπαφή που συνδέεται με το ΙΜΙ από το εν λόγω κράτος μέλος για την ίδια περίοδο απόσπασης.  
            
            
               (10)Προκειμένου οι εθνικές αρχές να ελέγχουν τη συμμόρφωση με τους κανόνες απόσπασης, είναι ζωτικής σημασίας οι εθνικές αρμόδιες αρχές να έχουν πρόσβαση στα φύλλα καταγραφής ταχογράφων του οδηγού όπου αναγράφονται οι κωδικοί χώρας των κρατών μελών από τα οποία διέρχεται ο οδηγός. 
            
            
               (11)Δεδομένου ότι οι μεταφορείς υποχρεούνται να τηρούν φύλλα καταγραφής ταχογράφων, εκτυπωμένα αντίγραφα και δεδομένα που τηλεφορτώνονται σε ευανάγνωστη μορφή για τουλάχιστον ένα έτος μετά τη χρήση τους, η δημόσια διεπαφή που συνδέεται με το ΙΜΙ θα πρέπει να παρέχει στον μεταφορέα τη δυνατότητα να απαντά σε αιτήματα εγγράφων από τις αρμόδιες αρχές του κράτους μέλους στο οποίο πραγματοποιήθηκε η απόσπαση για περίοδο που καλύπτει τους δώδεκα μήνες που προηγούνται της ημερομηνίας υποβολής του αιτήματος, σύμφωνα με το άρθρο 10 παράγραφος 5 του κανονισμού (ΕΚ) αριθ. 561/2006 του Ευρωπαϊκού Κοινοβουλίου και του Συμβουλίου
                  3
               . 
            
            
               (12)Προκειμένου να μπορούν οι μεταφορείς να συγκεντρώνουν όλα τα απαραίτητα έγγραφα εντός οκτώ εβδομάδων, ο μεταφορέας θα πρέπει να είναι σε θέση να παρέχει τα αιτούμενα έγγραφα σε ένα ή περισσότερα στάδια. 
            
         
         
            
               (13)Ο μεταφορέας θα πρέπει να ενημερώνεται μέσω της δημόσιας διεπαφής που συνδέεται με το ΙΜΙ στις περιπτώσεις που το κράτος μέλος υποδοχής ζητεί τη συνδρομή του κράτους μέλους εγκατάστασης. 
            
            
               (14)Για να αποφευχθεί το ενδεχόμενο να παραμένουν τα αιτήματα εγγράφων ανοικτά επ’ αόριστον, η αρμόδια αρχή του κράτους μέλους υποδοχής θα πρέπει να τα περατώνει μόλις ολοκληρωθεί η αξιολόγηση της συμμόρφωσης του μεταφορέα με τους κανόνες απόσπασης και να ενημερώνει τον μεταφορέα για το αποτέλεσμα του αιτήματος. Σε περίπτωση που οι αρμόδιες αρχές του κράτους μέλους υποδοχής δεν περατώσουν το αίτημα εγγράφων, το αίτημα θα πρέπει να περατώνεται αυτόματα μετά από περίοδο 24 μηνών. 
            
            
               (15)Δεδομένου του ευαίσθητου χαρακτήρα των δεδομένων προσωπικού χαρακτήρα που ανταλλάσσονται μέσω της δημόσιας διεπαφής που συνδέεται με το ΙΜΙ, είναι αναγκαίο να καταστεί δυνατή η διαγραφή όλων των δεδομένων που είναι αποθηκευμένα σε αυτή τη διεπαφή και στους λογαριασμούς των μεταφορέων, όταν τα εν λόγω δεδομένα δεν είναι πλέον απαραίτητα για τον έλεγχο της συμμόρφωσης με τους κανόνες για την απόσπαση οδηγών στον τομέα των οδικών μεταφορών. Η υποχρέωση αυτόματης διαγραφής θα πρέπει επίσης να εφαρμόζεται σε έγγραφα που υποβάλλονται από τον μεταφορέα μέσω της δημόσιας διεπαφής που συνδέεται με το ΙΜΙ κατόπιν αιτήματος εγγράφων που υποβάλλεται από τις αρμόδιες αρχές.  
            
            
               (16)Σε περίπτωση που για τους σκοπούς του παρόντος κανονισμού κριθεί αναγκαία η επεξεργασία δεδομένων προσωπικού χαρακτήρα, η επεξεργασία αυτή θα πρέπει να πραγματοποιείται σύμφωνα με το ενωσιακό δίκαιο για την προστασία των δεδομένων προσωπικού χαρακτήρα. Η επεξεργασία δεδομένων προσωπικού χαρακτήρα βάσει του παρόντος κανονισμού υπόκειται στον κανονισμό (ΕΕ) 2018/1725 του Ευρωπαϊκού Κοινοβουλίου και του Συμβουλίου
                  4
               . 
            
            
               (17)Ζητήθηκε, σύμφωνα με το άρθρο 42 παράγραφος 1 του κανονισμού (ΕΕ) 2018/1725, η γνώμη του Ευρωπαίου Επόπτη Προστασίας Δεδομένων, ο οποίος γνωμοδότησε στις 7 Ιουλίου 2021. 
            
            
               (18)Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που αναφέρεται στο άρθρο 4 παράγραφος 1 της οδηγίας (ΕΕ) 2020/1057. 
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Αντικείμενο
            
            
               Ο παρών κανονισμός καθορίζει τις λειτουργικές δυνατότητες της δημόσιας διεπαφής που συνδέεται με το Σύστημα Πληροφόρησης για την εσωτερική αγορά (στο εξής: IMI) για τους σκοπούς του άρθρου 1 παράγραφος 11 της οδηγίας (ΕΕ) 2020/1057. 
            
            
               Άρθρο 2
            
            
               Γενικές λειτουργικές δυνατότητες
            
            
               1.Η πολύγλωσση δημόσια διεπαφή που συνδέεται με το ΙΜΙ παρέχει, συγκεκριμένα, τις ακόλουθες τεχνικές λειτουργικές δυνατότητες στους μεταφορείς:
            
            
               1)δημιουργία λογαριασμού για ασφαλή πρόσβαση στην προσωπική σελίδα του μεταφορέα· 
            
            
               2)διασφάλιση κατάλληλης καταγραφής της δραστηριότητας του χρήστη· 
            
            
               3)καταγραφή των στοιχείων του μεταφορέα, των εξουσιοδοτημένων χρηστών, του διαχειριστή μεταφορών και των αποσπασμένων οδηγών στον λογαριασμό·
            
            
               4)διαχείριση των δηλώσεων απόσπασης: 
            
            
               α)καταγραφή των πληροφοριών που αναφέρονται στο άρθρο 1 παράγραφος 11 στοιχείο α) της οδηγίας (ΕΕ) 2020/1057·
            
            
               β)υποβολή δήλωσης απόσπασης που περιέχει τις πληροφορίες που αναφέρονται στο στοιχείο α), η οποία καλύπτει περίοδο ελάχιστης διάρκειας μίας ημέρας και μέγιστης διάρκειας έξι μηνών· 
            
            
               γ)τροποποίηση των πληροφοριών που περιέχονται στη δήλωση απόσπασης ώστε να διατηρούνται επίκαιρες· 
            
         
         
            
               δ)τηλεφόρτωση αντιγράφου δήλωσης απόσπασης σε ηλεκτρονική μορφή και σε μορφότυπο που επιτρέπει την εκτύπωση· 
            
            
               ε)ανανέωση της δήλωσης απόσπασης· 
            
            
               στ)ανάκληση της δήλωσης απόσπασης·
            
            
               5)παραλαβή και απάντηση σε αιτήματα τεκμηρίωσης σύμφωνα με το άρθρο 1 παράγραφος 11 στοιχείο γ) της οδηγίας 2020/1057· 
            
            
               6)πρόσβαση σε έγγραφα που παρέχονται από τις αρμόδιες αρχές του κράτους μέλους εγκατάστασης και εμφάνιση αυτών·
            
            
               7)επικοινωνία με τις αρμόδιες αρχές του κράτους μέλους στο οποίο πραγματοποιήθηκε η απόσπαση· 
            
            
               8)ενημέρωση σχετικά με την περάτωση του αιτήματος από τις αρμόδιες αρχές του κράτους μέλους υποδοχής. 
            
            
               2.Η πολύγλωσση δημόσια διεπαφή που συνδέεται με το ΙΜΙ παρέχει επίσης τις τεχνικές λειτουργικές δυνατότητες που επιτρέπουν σε μία ή περισσότερες εθνικές αρχές του κράτους μέλους υποδοχής που αποτελούν αρμόδιες αρχές κατά την έννοια του άρθρου 5 στοιχείο στ) του κανονισμού (ΕΕ) αριθ. 1024/2012: 
            
            
               α)να παραλαμβάνουν δηλώσεις απόσπασης· 
            
            
               β)να ζητούν έγγραφα σύμφωνα με τη διαδικασία που ορίζεται στο άρθρο 1 παράγραφος 11 στοιχείο γ) της οδηγίας (ΕΕ) 2020/1057· 
            
            
               γ)να αναγράφουν το τελικό αποτέλεσμα της αξιολόγησης της συμμόρφωσης του μεταφορέα με τους κανόνες απόσπασης και να περατώνουν το αίτημα 
            
            
               στο IMI.
            
            
               Άρθρο 3
            
            
               Λειτουργικές δυνατότητες που αφορούν τα αιτήματα εγγράφων
            
            
               1.Η δημόσια διεπαφή επιτρέπει στην αρμόδια αρχή του κράτους μέλους στο οποίο πραγματοποιήθηκε η απόσπαση να υποβάλει στον μεταφορέα αίτημα αποστολής εγγράφων που ορίζονται στο άρθρο 1 παράγραφος 11 στοιχείο γ) πρώτο εδάφιο της οδηγίας (ΕΕ) 2020/1057 για περίοδο που καλύπτει τους δώδεκα μήνες που προηγούνται της ημερομηνίας υποβολής του αιτήματος. Η δημόσια διεπαφή που συνδέεται με το ΙΜΙ επιτρέπει στον μεταφορέα να υποβάλλει τα αιτούμενα έγγραφα σε ένα ή περισσότερα στάδια. 
            
            
               2.Σε περίπτωση που ζητηθεί από τον μεταφορέα να παράσχει ένα ή περισσότερα συμπληρωματικά έγγραφα που δεν περιλαμβάνονταν στο αίτημα που αναφέρεται στην παράγραφο 1, η δημόσια διεπαφή υπολογίζει τη χρονική περίοδο των οκτώ εβδομάδων για την παροχή εγγράφων από την ημερομηνία υποβολής του αιτήματος για το/τα πρόσθετο/-α έγγραφο/-α.
            
            
               3.Η δημόσια διεπαφή παρέχει στον μεταφορέα δυνατότητα ενημέρωσης στις περιπτώσεις που το κράτος μέλος υποδοχής ζητεί τη συνδρομή του κράτους μέλους εγκατάστασης. 
            
            
               4.Κάθε έγγραφο που αναφορτώνεται από την αρμόδια αρχή του κράτους μέλους εγκατάστασης, κατόπιν αιτήματος συνδρομής που υποβάλλεται από την αρμόδια αρχή του κράτους μέλους υποδοχής, σύμφωνα με το άρθρο 1 παράγραφος 11 στοιχείο γ) δεύτερο εδάφιο της οδηγίας (ΕΕ) 2020/1057, είναι ορατό στον λογαριασμό του μεταφορέα. 
            
            
               5.Η δημόσια διεπαφή παρέχει στον μεταφορέα δυνατότητα ενημέρωσης για την περάτωση του αιτήματος εγγράφων με ένδειξη του τελικού αποτελέσματος μετά τον έλεγχο των ζητούμενων εγγράφων από τις εθνικές αρχές.  
            
            
               Τα αιτήματα εγγράφων που δεν έχουν περατωθεί από την αιτούσα αρμόδια αρχή του κράτους μέλους υποδοχής περατώνονται αυτομάτως 24 μήνες μετά την ημερομηνία υποβολής του αιτήματος. 
            
         
         
            
               Άρθρο 4 
            
            
               Λειτουργικές δυνατότητες που αφορούν τη διατήρηση δεδομένων
            
            
               1.Η δημόσια διεπαφή που συνδέεται με το ΙΜΙ επιτρέπει τη διαγραφή όλων των δεδομένων που είναι αποθηκευμένα σε αυτήν και στους λογαριασμούς των μεταφορέων, όταν τα εν λόγω δεδομένα δεν είναι πλέον απαραίτητα για τους σκοπούς για τους οποίους συνελέγησαν και υποβλήθηκαν σε επεξεργασία. Η δημόσια διεπαφή παρέχει τη δυνατότητα αποστολής μηνύματος υπενθύμισης στον μεταφορέα για την επανεξέταση και τη διαγραφή, όταν είναι αναγκαίο, των δεδομένων προσωπικού χαρακτήρα του οδηγού. 
            
            
               2.Η δημόσια διεπαφή παρέχει τη δυνατότητα αυτόματης διαγραφής των δηλώσεων απόσπασης που έχουν υποβληθεί μέσω της εν λόγω δημόσιας διεπαφής μετά την περίοδο 24 μηνών που αναφέρεται στο άρθρο 1 παράγραφος 13 της οδηγίας (ΕΕ) 2020/1057. 
            
            
               3.Σε περίπτωση που έχουν υποβληθεί έγγραφα από τον φορέα στο πλαίσιο αιτήματος εγγράφων, τα ζητούμενα έγγραφα παραμένουν διαθέσιμα μόνο για το χρονικό διάστημα που απαιτείται για τους σκοπούς για τους οποίους συνελέγησαν και όχι περισσότερο από 12 μήνες μετά την περάτωση του αιτήματος. 
            
            
               Άρθρο 5
            
            
               Έναρξη ισχύος
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 9.12.2021
            
            
               
                     
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        ΕΕ L 249 της 31.7.2020, σ. 49. 
               
               
                  
                     (2)
                  
                        Κανονισμός (ΕΕ) αριθ. 1024/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τη διοικητική συνεργασία μέσω του Συστήματος Πληροφόρησης για την Εσωτερική Αγορά και την κατάργηση της απόφασης 2008/49/ΕΚ της Επιτροπής («κανονισμός ΙΜΙ») (ΕΕ L 316 της 14.11.2012, σ. 1).
               
               
                  
                     (3)
                  
                        Κανονισμός (ΕΚ) αριθ. 561/2006 του Ευρωπαϊκού Κοινοβουλίου και του Συμβουλίου, της 15ης Μαρτίου 2006, για την εναρμόνιση ορισμένων κοινωνικών διατάξεων στον τομέα των οδικών μεταφορών και για την τροποποίηση των κανονισμών (ΕΟΚ) αριθ. 3821/85 και (ΕΚ) αριθ. 2135/98 του Συμβουλίου καθώς και για την κατάργηση του κανονισμού (ΕΟΚ) αριθ. 3820/85 του Συμβουλίου (ΕΕ L 102 της 11.4.2006, σ. 1).
               
               
                  
                     (4)
                  
                        Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).